25.08.2023.

**Igaunijā aizvadīta nometne jaunietēm, lai veicinātu jauno speciālistu interesi par kiberdrošību**

No 7. līdz 12. augustam Kehtnā, Igaunijā pirmo reizi norisinājās starptautiska kiberdrošības nometne meitenēm “CyberWizards”. Šo nometni organizēja Informācijas sistēmu pārvalde (*The Information System Authority (RIA)*) un tajā piedalījās vairāk kā 70 meitenes vecumā no 13 līdz 16 gadiem no četrām valstīm: Igaunijas, Čehijas, Itālijas un Latvijas. No Latvijas šajā nometnē piedalījās divas Rīgas Valsts 1. ģimnāzijas skolnieces Jelizaveta Deņisova un Diāna Stecka, kā arī Bauskas Valsts ģimnāzijas skolniece Kitija Kampiņa.

Pamudinājums šādas nometnes organizēšanai bija visā pasaulē pieaugošais darbaspēka trūkums kiberdrošības jomā. Ir aprēķināts, ka vien ap 20% no visiem šajā jomā strādājošajiem ir sievietes, tādēļ nometnes mērķis bija veicināt tieši jauno sieviešu interesi par šo jomu. Nometnes laikā dalībniecēm tika organizētas dažādas nodarbības, kurās viņas guva plašu un daudzpusīgu ieskatu par to, kas ir kiberdrošība, kādas problēmas šajā jomā tiek risinātas, kā sevi pasargāt kibertelpā, kā atklāt kiberdrošības vājos punktus, uzlauzt paroles, vai analizēt video, bilžu vai audio failus, lai atrastu tajos apslēptu informāciju. Tāpat nometnes laikā meitenes apguva kiberdrošības ētiskos aspektus, iedvesmojās, klausoties pieredzes stāstus no sievietēm Igaunijā, kuras ir izveidojušas veiksmīgu karjeru kiberdrošības jomā, kā arī ieguva plašāku ieskatu par pasākumiem un citām iespējām, kur viņas var attīstīt kiberdrošības prasmes un gūt pieredzi arī pēc dalības nometnē.

Nometne tika noslēgta ar iegūto zināšanu pielietošanu un pārbaudīšanu - meitenes komandās spēlēja kiberdrošības spēli “Capture the Flag” (tulk. “Notver karogu”), un, balstoties uz šajā spēlē iegūtajiem rezultātiem, divas no trim skolniecēm ieguva iespēju piedalīties arī pasākumā *Cyber Battle of Nordic-Baltics 2023* – kas ir lielākais skolēnu ētiskās uzlaušanas pasākums Baltijas – Ziemeļvalstu reģionā, kura mērķis ir veicināt jauniešu un izglītības iestāžu izpratni par kiberdrošību. Šis pasākums 2023. gada novembrī notiks Tallinā.

Nodarbības par kiberdrošību, kas norisinājās dienas pirmajā pusē, tika papildinātas ar jautrām un saliedējošām aktivitātēm dienas noslēgumā. Meitenēm tika organizētas gan dažādas spēles, gan Igauņu tautas deju vakars kopā ar dzīvo mūziku, kuru spēlēja jaunieši no vietējās folkgrupas, kā arī izbrauciens uz kādu skaistu purva taku, un vēl daudz kas cits.

Skolēnu dalību nometnē  īstenoja Valsts izglītības satura centrs, ESF projekta “Nacionāla un starptautiska mēroga pasākumu īstenošana izglītojamo talantu attīstībai” ietvaros, projekta numurs 8.3.2.1/16/I/002.

